DIPESALEME 106 SSO61SO - Bokang Jehova! Rorisang - Bible Search
DIPESALEME 105 DIPESALEME 107
Ho se utlwe ha Iseraele haesale le Egepeta, le ho tshepeha ha Modimo ho fihlela jwale.
1Bokang Jehova! Rorisang Jehova, hobane o molemo; hobane mohau wa hae ke o sa feleng! 2Ke mang ya ka tsebang ho bolela diketso tse phahameng tsa Jehova, le ho bina dithoko tsa hae kaofela?
3Ho lehlohonolo ba bolokang melao, ba etsang ka ho loka kamehla! 4Jehova, o nkgopole ka baka la lereko la hao ho setjhaba sa hao; o ntlele ka poloko ya hao, 5ke tle ke bone lehlohonolo la bakgethwa ba hao, ke ithabise ka thabo ya setjhaba sa hao, ke ithorise hammoho le lefa la hao.
6Re sitilwe jwaloka bontata rona, re entse bokgopo le bobe. 7Bontata rona ha ba ka ba nahana mehlolo ya hao Egepeta, ha ba ka ba elellwa bongata ba mehauhelo ya hao, ba mpa ba ikgantsha pela lewatle, Lewatle le Lefubedu. 8Leha ho le jwalo, o ba bolokile ka baka la lebitso la hae, a tle a bonahatse matla a hae. 9A kgalemela Lewatle le Lefubedu, la epsha; a ba tsamaisa hara madiba jwaloka hoja ke nahathothe. 10A ba namolela letsohong la ya ba hloileng, a ba lwela letsohong la sera; 11metsi a kgurumetsa batubi ba bona, ha ho a ka ha sala le a mong. 12Yaba ba dumela mantswe a hae, ba bina dithoko tsa hae.
13Empa ba phakisa ba lebala diketso tsa hae, ha ba ka ba tshepa merero ya hae; 14ba kenwa ke takatso nahathothe, ba leka Modimo feelleng. 15A ba nea ka takatso ya bona, empa a ba romela lefu le bolayang. 16Ba honohela Moshe diahelong, le Aarone, mokgethwa wa Jehova. 17Yaba lefatshe le a ngamoha, mme la metsa Dathane, la hohlometsa letshwele la Abirame. 18Mollo wa hotela hara phutheho ya bona, malakabe a timetsa ba babe.
19Ba iketsetsa namane Horebe, ba kgumamela setshwantsho se tsholotsweng, 20kganya ya bona ba e fetola setshwantsho sa kgomo e fulang jwang. 21Ba lebala Modimo, Molopolli wa bona, o neng o entse ntho tse kgolo Egepeta, 22le mehlolo naheng ya Kama, le meeka Lewatleng le Lefubedu. 23Wa re, o a ba fedisa; empa Moshe, mokgethwa wa wona, a kena dipakeng tsa wona le bona ho faposa bohale ba wona, hore ba se ke ba fediswa.
24Ba kgesa naha e lakatsehang; ha ba ka ba dumela dipallo tsa wona, 25ba mpa ba dumaduma ditenteng tsa bona, mme ha ba ka ba ela lentswe la Jehova hloko. 26Ka baka leo, a emisa letsoho la hae, a hlapanya, a re o tla ba diha feelleng, 27le ho lahlela lesika la bona hara ditjhaba, le ho ba hasanyetsa dinaheng tsohle.
28Ba kgomarela Baale-Peore, ba eja mahlabelo a hlabetsweng bafu; 29ba halefisa Modimo ka diketso tse mpe tsa bona, ho fihlela lefu le befileng le kena hara bona. 30Ke ha Finease a hlaha, a pheteletsa Modimo, mme lefu leo la kgutsa; 31taba eo a e ballwa, ya eba ho loka ho yena kamehla le mehla, le ka ho sa feleng.
32Ba o baka bohale metsing a Meriba, mme Moshe a hlahelwa ke kotsi ka baka la bona; 33hobane ba halefisa moya wa hae, mme a bua ka molomo wa hae ka potlako.
34Hape, ha ba ka ba fedisa ditjhaba, jwalokaha Jehova a ne a ba laetse, 35ba mpa ba ikopanya le ditjhaba, ba ithuta mekgwa ya tsona; 36ba sebeletsa ditshwantsho tsa tsona, ya eba leraba ho bona. 37Ba hlabela medimo ya bohata bara le baradi ba bona, 38ba tsholla madi a se nang molato, madi a bara ba bona le a baradi ba bona, bao ba ba hlabetseng ditshwantsho tsa Kanana; mme naha ya silafala ke madi. 39Ba itshela ditshila ka mesebetsi ya bona le ka diketso tsa bootswa ba bona.
40Yaba kgalefo ya Jehova e tukela setjhaba sa hae, mme lefa la hae ya eba ntho e manyala ho yena; 41a ba neela matsohong a ditjhaba; ba ba hloileng ba ba busa; 42ba tujwa ke dira tsa bona, ba kokobetswa tlasa matsoho a tsona. 43Hangata Jehova a ba lopolla, empa ba nna ba ikgantsha mererong ya bona, ba itahla ka bokgopo ba bona. 44Leha ho le jwalo, a nna a tadima matshwenyeho a bona, a utlwa medumaelo ya bona; 45a nna a elellwa selekane sa hae bakeng sa bona, a ba hauhela ka baka la mohau wa hae o moholo, 46mme a ba fumantsha mohau ho bohle ba neng ba ba isitse kgolehong.
47Jehova, Modimo wa rona, o re lopolle, o re bokelle, o re ntshe hara ditjhaba, re tle re binele lebitso la hao le halalelang, re ithorise kganyeng ya hao.
48Ho roriswe Jehova, Modimo wa Iseraele, ho nka ho sa simoloheng ho isa ho sa feleng! Mme setjhaba kaofela se ke se re: Amen! Bokang Jehova!